**«Ամառը ընթերցելու հա(ր)մար է»**

*Մրցույթ ԵՊՀ ուսանողների համար*

ԵՊՀ Սարգիս և Մարի Իզմիրլյանների անվան գրադարանը՝ «Դի-Վի-Վի Ինթերնեյշնալ»-ի հայաստանյան գրասենյակի հետ համատեղ, ԵՊՀ ուսանողների համար հայտարարում է մրցույթ, որի նպատակներն են.

1. Խթանել շարունակական կրթությունն ու ուսումնառությունը՝ ընթերցանության միջոցով,
2. Ամրապնդել ընթերցողների և ԵՊՀ գրադարանի համագործակցությունը:

Եթե ԵՊՀ ուսանող ես, սիրում ես ընթերցել ու վերլուծել և պատրաստ ես հանրայնորեն արտահայտել կարծիքդ, ապա.

1. Ընտրիր ցանկացած գիրք կամ գրքեր: Որևէ սահմանափակում չկա. կարող են լինել թե՛ գեղարվեստական, թե՛ գիտական գրքեր՝ տարբեր ժանրերի (գիտահետազոտական աշխատություն, գիտահանրամատչելի գիրք, վեպ, պատմվածքների ժողովածու, պոեզիա, այլ):
2. Ընթերցիր մինչև սեպտեմբեր:
3. Համառոտ տեսանյութ պատրաստիր (նվազագույն տևողությունը՝ 5 րոպե)՝ բանավոր ներկայացնելով գրքի/գրքերի քո վերլուծությունը, դիրքորոշումդ և եզրահանգումներդ:

Լիովին ազատ ես՝ խոսելու գրքի՝ քեզ հուզող հարցերի կամ բովանդակության ցանկացած կողմի վերաբերյալ:

**Կա միայն մեկ պահանջ.** տեսանյութի մեջ անհրաժեշտ է անդրադարձ կատարել այն հարցին, թե **ինչ կարևորություն ունի քեզ համար ընթերցանությունը՝ որպես ինֆորմալ ուսումնառության ձևաչափ:**

Ցանկալի է նաև **համեմատել ընթերցանությունը ուսումնառության այլ ձևաչափերի հետ՝** ընդգծելով դրա առավելություններն ու լավ կողմերը:

Լավագույն երեք տեսանյութերի հեղինակները կստանան **դրամական պարգևներ.**

* Առաջին տեղ - **100,000 դրամ,**
* Երկրորդ տեղ - **90,000 դրամ,**
* Երրորդ տեղ – **75,000 դրամ:**

Պարգևները ստանալու համար հեղինակների հետ պայմանագրեր կկնքվեն:

Մրցույթի բոլոր մասնակիցներին կտրվեն մասնակցությունը հավաստող վկայագրեր:

Մրցույթին մասնակցելու համար անհրաժեշտ է.

1. Մինչև 2025 թ. **հոկտեմբերի 10** հրապարակել տեսանյութը որևէ սոցիալական հարթակում կամ մի քանիսում (Facebook, Instagram, TikTok, LinkedIn, այլ):
2. Հրապարակումն ուղեկցել մրցույթին մասնակցելու մասին գրառմամբ՝ պարտադիր նշելով.
* ԵՊՀ գրադարանի ֆեյսբուքյան էջը. <https://www.facebook.com/www.lib.ysu.am/>
* ԵՊՀ գրադարանի ինստագրամյան էջը. <https://www.instagram.com/p/DLHiMMKIY68/?igsh=NnozNnVteXFoOGNv>
* «Դի-Վի-Վի Ինթերնեյշնալ»-ի ֆեյսբուքյան էջը. <https://www.facebook.com/DVVInternationalArmenia>
1. Նամակ գրել գրադարանի library@ysu.am հասցեին՝ նամակի դաշտում նշելով՝ «Ընթերցանության մրցույթ»: Նամակի մեջ ներկայացնել.
* Հրապարակման հղումը կամ հղումները (եթե մի քանի հարթակում է հրապարակվել):
* Անձնական տվյալներ՝ անուն-ազգանուն, տարիք, ԵՊՀ ֆակուլտետ, կուրս, մասնագիտություն և հեռախոսահամար:

Մրցույթին մասնակցությունը նշանակում է համաձայնություն առ այն, որ տեսանյութերը կարող են հրապարակվել ԵՊՀ գրադարանի և «Դի-Վի-Վի Ինթերնեյշնալ»-ի կողմից՝ տարբեր հարթակներում:

Մրցույթի ներկայացված տեսանյութերը կգնահատվեն ԵՊՀ գրադարանի և «Դի-Վի-Վի Ինթերնեյշնալ»-ի ներկայացուցիչներից կազմված հանձնաժողովի կողմից: Արդյունքները կհրապարակվեն հոկտեմբերի վերջին կամ նոյեմբերի սկզբին՝ ամփոփիչ միջոցառման ընթացքում:

Տեսանյութերի գնահատման չափանիշներն են.

* Գրքի վերլուծության որակ և եզրահանգումների հիմնավորվածություն:
* Ուղերձների (ասելիքի) ինքնատիպություն և ստեղծագործական մոտեցում:
* Բանավոր խոսքի հմտություն և արտահայտչականություն:
* Ընթերցանության՝ որպես ինֆորմալ ուսումնառության ձևաչափին անդրադարձի որակ: